<classify> NORA DAMIAN TAASISI ya Kuzuia na Kupambana na Rushwa Takukuru imetaja mikoa mitano yenye kiwango kikubwa cha fedha zinazoendelea kuchunguzwa kutokana na ubadhirifu katika vyama vya ushirika nchini. Fedha hizo Sh bilioni 31.7 ni sehemu ya Sh bilioni 124 zilizobainishwa katika ripoti ya ukaguzi wa vyama vya ushirika ya mwaka 201819 ambayo Waziri wa Kilimo, Japhet Hasunga aliikabidhi Takukuru ili ichunguze ubadhirifu huo. Akizungumza jana, Kaimu Mkurugenzi Mkuu wa Takukuru, Brigedia Jenerali John Mbungo, alisema walikabidhiwa ripoti hiyo Novemba 26 mwaka jana na hadi sasa wameshafanya uchunguzi kwa awamu mbili. Uchunguzi wetu pia umebaini kwamba mikoa mitano ndiyo yenye kiwango kikubwa cha fedha zinazochunguzwa, tunaendelea kutoa wito kwa viongozi wa vyama vya ushirika na wafanyabiashara walionunua mazao ya wakulima au mtu mwingine yeyote mwenye fedha za ushirika arejeshe mara moja, alisema Brigedia Jenerali Mbungo. Aliitaja mikoa hiyo na kiasi cha fedha kwenye mabano kuwa ni Njombe Sh bilioni 7.9, Kagera Sh bilioni 7.5, Kinondoni Sh bilioni 5.9, Temeke Sh bilioni 5.7 na Mbeya Sh bilioni 4.7. Alisema katika awamu mbili za uchunguzi wameokoa Sh bilioni 8.8 kati Sh bilioni 66.2 zilizochunguzwa. Alifafanua kuwa katika awamu ya kwanza uchunguzi ulihusisha Sh bilioni 51.7 na kati ya hizo Sh bilioni 4.066 ziliokolewa na kwamba awamu ya pili ilihusisha uchunguzi wa Sh bilioni 14.4 na kati ya hizo zimeokolewa Sh bilioni 4.8. Alisema baadhi ya fedha hizo zimerejeshwa kwa wakulima na vyama vya ushirika na zingine kutunzwa katika akaunti maalumu, huku akisema kuwa katika awamu inayofuata hawatakuwa na huruma na mtu yeyote aliyefisadi fedha za vyama vya ushirika. Brigedia Jenerali Mbungo alisema awamu ya tatu itahusisha uchunguzi wa Sh bilioni 57.3 katika vyama mbalimbali vilivyopo katika mikoa 27 nchini. Mikoa hiyo na kiwango cha fedha kitakachochunguzwa kwenye mabano ni Ruvuma Sh bilioni 1.6, Kilimanjaro Sh milioni 153.9, Manyara Sh milioni 78.4, Kinondoni Sh bilioni 5.9, Katavi Sh milioni 200.1, Pwani Sh milioni 797.3, Mbeya Sh bilioni 4.5, Iringa Sh bilioni 3.9, Simiyu Sh bilioni 1.2, Ilala Sh bilioni 3.5 na Arusha Sh bilioni 1.1. Mingine ni Kigoma Sh milioni 78.9, Lindi Sh milioni 649.9, Njombe Sh bilioni 4.054, Tanga Sh milioni 322.1, Tabora Sh milioni 420.4, Shinyanga Sh bilioni 1.5, Mara Sh bilioni 2.3, Temeke Sh bilioni 5.4, Mwanza Sh bilioni 3.9, Kagera Sh bilioni 7.2, Geita Sh milioni 21.2, Songwe Sh milioni 685.2, Rukwa Sh milioni 596.6, Morogoro Sh bilioni 1.7, Dodoma Sh bilioni 3.5 na Mtwara Sh bilioni 1.2.  <topic>: KITAIFA 